अमृतसर। नोटबंदी के बाद बैंकों में मोटा कैश जमा करवाने वालों पर इन्कम टैक्स विभाग की कार्रवाई लगातार जारी है। शुक्रवार को प्रिंसिपल सीआईटी-वन एसजे सिंह के निर्देशों एडिशनल कमिश्नर एसएस कंवल के नेतृत्व में बटाला रोड के अकाउंटेंट और बटाला के डिस्पोजेबल कप-गिलास मैन्यूफेक्चरर यूनिट पर सर्वे की गई। अकाउंटेंट ने नोटबंदी के बाद बैंक मेंं 58 लाख रुपए जमा करवाए थे। जानकारी के मुताबिक अकाउंटेंट किसी फैक्टरी में नौकरी करता है और उसकी तनख्वाह 10 हजार प्रति माह है। उसकी तरफ से बैंक में दो तीन बार यह सारा कैश जमा करवाया गया था। विभाग को शक है कि अकाउंटेंट की तरफ से जमा करवाई गई इतनी बड़ी रकम के पीछे की कहानी कुछ ओर ही है, फिलहाल संबंधित के दस्तावेजों को खंगालने की कार्रवाई जारी है, और अभी सच्चाई सामने आनी बाकी है।
50 लाख रुपए जमा करवाने वाले बटाला के डिस्पोजेबल गिलास यूनिट पर भी कार्रवाई
बटालाके यूनिट ने 50 लाख की रकम बैंक में जमा करवाई थी। यह कैश भी दो बैंक खातों में दो-तीन बार जमा करवाया गया था। विभागीय टीमों ने शाम 5 बजे संबंधित के यहां दस्तक देते हुए उनसे जमा करवाए गए कैश के सोर्स के बारे में पूछताछ की। देर रात खबर लिखे जाने तक दोनों जगहों पर बैंक खातों और कागजातों को खंगालने की कार्रवाई जारी थी। उधर, पट्टी में दो पेट्रोल पंपों और एक रिचार्ज शाप पर की गई सर्वे की कार्रवाई में फिलहाल कोई नतीजा सामने नहीं आया है।
टीडीएस जमा कराने पर ग्रीन एवेन्यू के अस्पताल में सर्वे, 1.5 करोड़ सरंडर
टीडीएस रेंज लुधियाना ने ग्रीन एवेन्यू स्थित अस्पातल में सर्वे किया। ज्वाइंट कमिश्नर इन्कम टैक्स डाॅ. तरुणदीप कौर की देख-रेख में डिप्टी कमिश्नर प्रेम मलिक के नेतृत्व वाली टीम की तरफ से यह कार्रवाई की गई। इसमें अस्पताल ने टीडीएस बकाया राशि का 1.5 करोड़ का चेक विभाग की टीम को दे दिया। विभाग के मुताबिक अस्पताल को पिछले कई सालों से टीडीएस की खामियों के बारे में चेताया गया था लेकिन इसे दुरुस्त किए जाने की वजह से विभाग की टीडीएस रेंज ने सर्वे की कार्रवाई की। डाॅ. तरुणदीप कौर के अनुसार डिपार्टमेंट के पास टीडीएस डिफॉल्टरों की पूरी लिस्ट तैयार है, जिसमें रोजाना संबंधित के यहां सर्वे और इंस्पेक्शन की जा सकती है। उन्होंने अपील की है कि संबंधित खामियों को दूर करें या देय टीडीएस जमा करवाने के लिए आगे आए ताकि विभागीय कार्रवाई से बचा जा सके।
hin_Deva hin_Deva hin_Deva awa_Deva hin_Deva